ועדת הכספים, כנסת 24, פרוטוקול מספר 55, 2021-07-06 15:10

אלכס קושניר: אני פותח את הנושא השלישי על סדר היום, פקיעת הטבות מס לישובים.

אלכס קושניר: אני חייב לומר שהאירוע מאוד מאוד מורכב.

אלכס קושניר: כי היום בעצם פג תוקפן של הוראות המעבר של הטבות מס לקבוצת ישובים שמוארכת שנה אחרי שנה כל פעם מסיבה אחרת, זאת במקום להסדיר את זה פעם אחת כמו שצריך בחוק כפי שמצופה במינהל תקין ובפרלמנט מסודר.

אלכס קושניר: כמות הלחצים גם הציבוריים וגם הפוליטיים שמופעלים פה על חברי הוועדה וגם עלי כמובן היא פשוט בלתי סבירה.

אלכס קושניר: אני חושב שהטבות המס הן כלי תמיכה חשוב בישובים לפי החלטת המחוקק, החלטת הממשלה והרשות המבצעת.

אלכס קושניר: אך דרך המלך היא תהליך חקיקה מסודר, שקוף ועל פי קריטריונים ברורים.

אלכס קושניר: כך למשל כשאני החלטתי לקדם את נושא הטבות המס לעיר אשקלון אשר סופגת אש כבר יותר מעשור והיא העיר הכי מטווחת בישראל אז ניסיתי למצוא קריטריון מאוד מאוד ברור שיוכל להיכנס לפקודת המס ולכן הגדרתי 'ישוב תחת איום מיידי' שזו הגדרה מאוד מאוד ברורה, החוק הזה עבר בקריאה טרומית לפני כחודש ואני אקדם אותו בכל הכוח ברגע שהאיסור על החקיקה הפרטית כאן בכנסת יגיע לסופו.

אלכס קושניר: בנוגע להוראות השעה שיש לנו כאן היום על השולחן, יש לנו גם הוראות מעבר וגם הוראות השעה שפוקעות.

אלכס קושניר: אנחנו נצטרך לדון בזה גם היום וגם מחר ובסוף לקבל החלטות ואני רואה פה הרבה מאוד נציגים שהגיעו וכל אחד יקבל פה כמובן זכות דיבור יחד עם חברי הכנסת, אבל לפני שאנחנו מתחילים כדי שנהיה ברורים וסגורים על מה אנחנו מדברים, אני אבקש מרשות המיסים קודם כל להציג את התמונה כדי שנבין על מה אנחנו מדברים וכולנו נהיה על אותו דף מה שנקרא.

אלכס קושניר: בבקשה.

מירי סביון: צהריים טובים.

מירי סביון: אני מירי סביון, משנה למנהל רשות המיסים ואני מאחלת בהצלחה לוועדת הכספים.

מירי סביון: הוראות החוק שאנחנו מתייחסים אליהן היום בעצם יש לנו כאן שתי הוראות שמתייחסות לנושא של הטבות מס לישובים, בתוך החקיקה שנותנת הטבות מס לישובים לפי קריטריונים מסוימים ישנן שתי הוראות שבעצם פוקעות היום.

מירי סביון: יש לנו שני סוגים של הוראות שאחת מהן מחולקת באמת לשלושה סעיפים.

מירי סביון: יש לנו הוראות מעבר שפוקעות ויש לנו הוראות שעה.

מירי סביון: לגבי הוראות המעבר, אלה הוראות שנחקקו למעשה עוד בשנת 2015 כשהחקיקה הראשית של סעיף 11 עברה.

מיכל מרים וולדיגר: סליחה, מה התאריך שכתוב על המסמך שאת מתייחסת אליו עכשיו?

מירי סביון: אני מתייחסת לדו"ח הצוות.

מירי סביון: יש את הדו"ח של הצוות ויש את המסמכים שהבאנו.

מירי סביון: אני אתייחס, אני אסביר גם מה הנספחים שחולקו בישיבה.

מירי סביון: אז יש שני סוגים של דברי חקיקה שהתוקף שלהן, שפוקעות היום.

מירי סביון: הוראה אחת זה הוראות המעבר, אלה הוראות שנחקקו עוד כשנחקק הסעיף כפי שהוא היום ובסעיף הזה נקבעו שלוש הוראות שנתנו בעצם תקופת מעבר לישובים מסוימים שבמהלך התקופה הזאת הישובים האלה היו אמורים להמשיך לקבל הטבות ובסיום תקופת המעבר הם היו אמורים או להפסיק לקבל הטבות בכלל או לרדת בהטבות שהם יקבלו כשההוראות האלה בעצם נקבעו כדי לאפשר לישובים האלה תקופת הסתגלות.

מירי סביון: וזה החלק הראשון, זה הנספח הראשון שאתם רואים לפניכם.

מירי סביון: בתוך שלוש הקבוצות האלה שכלולות בתוך הוראות המעבר יש לנו קבוצה אחת שבעצם כוללת ישוב אחד בלבד, כפר ורדים, שלמעשה לפי המודל לא זכאי להטבות מאחר שהוא נמצא באשכול כלכלי חברתי גבוה שלא כלול בתוך ההטבות ולמעשה אמור להפסיק לקבל הטבות החל ממחר.

מירי סביון: יש רשימה אחרת של ישובים שאמורים לרדת למסלול הטבות נמוך יותר, זאת אומרת אלה ישובים שימשיכו לקבל הטבות במס אבל בתקרות ובשיעורים נמוכים יותר ממה שהם מקבלים היום, זה בסעיף 2 בנספח א' שלכם, הרשימה הזאת.

קריאה: איפה יש לנו?

אלכס קושניר: אנחנו עכשיו נקבל את זה.

קריאה: שלחו לנו, קיבלנו את זה.

מירי סביון: וישנה רשימה של 27 ישובים שאלה ישובים שנכנסו בתחילת החקיקה וקיבלו הטבות מכח זה שהם היו חלק ממועצות אזוריות כאשר רוב הישובים באותן מועצות אזוריות היו זכאים להטבות מס, ומכיוון ששוב לא הייתה אפשרות לדרג את הישובים בצורה ספציפית הוחלט לתת בהוראת מעבר להכליל את כל הישובים של אותן מועצות אזוריות בתוך ההטבות ולמעשה ברגע שיהיה דירוג נפרד לאותם ישובים הם ייבחנו בצורה פרטנית ויקבלו או לא יקבלו בהתאם לעובדה שהם עומדים או לא עומדים בקריטריונים.

ינון אזולאי: כלומר במועצות האזוריות כן צריכה להיות עבודה פרטנית לגבי כל ישוב וישוב?

מירי סביון: כל אחד מהישוב נבחן לגופו וכלל הרוב צריך, ברגע שכלל הרוב בישובים נכלל אז כל הישובים גם אם הם לא עונים בעצם לדרישות הפריפריאליות - - -

ינון אזולאי: 50?

ינון אזולאי: למה יש לך מתוך 10 ישובים בתוך מועצה אזורית, ארבעה רק שהם כן, אז הם לא יקבלו, אף אחד מהמועצה האזורית - - -

מירי סביון: עכשיו, אחרי הוראת המעבר?

ינון אזולאי: כן.

מירי סביון: כל ישוב ייבחן לגופו ואם מגיע לו הוא יקבל, אם לא מגיע לו הוא לא יקבל ואין כבר כלל הרוב.

מירי סביון: במסגרת החקיקה, מה שצריך לציין, חשוב לציין שבמסגרת הוראות המעבר כשנחקקו למעשה נכנסו ישובים שמלכתחילה לא עמדו בקריטריונים, נכנסו מכלל הרוב, אפילו לפני לא קיבלו הטבות, וכבר היו צריכים מזמן לצאת מכח הוראות המעבר וההארכות שגם היו כאן בוועדת כספים ההטבה הזאת הוארכה שוב ושוב.

מירי סביון: כרגע יש כאן רשימה של 27 ישובים שאמורים בעצם החל ממחר - - -

אלכס קושניר: שנהנו מכלל הרוב.

מירי סביון: שנהנו מכלל הרוב ואמורים להפסיק לקבל הטבות מס לגמרי.

מירי סביון: אז זה חלק אחד, ואלה הוראות המעבר.

ינון אזולאי: את יכולה לחזור על ההסתגלות ל-7%?

ינון אזולאי: במשפט אחד.

מירי סביון: היו מספר ישובים שעדיין, שגם אחרי שהוראת המעבר תפוג, הם זכאים להטבת מס.

מירי סביון: הטבת המס לישובים מורכבת משני חלקים לצורך חישוב הטבת המס.

מירי סביון: יש תקרה שלפיה מחושבת ההטבה ויש שיעור מס.

מירי סביון: ובעצם הזיכוי ממס שניתן, ההנחה במס שניתנת היא המכפלה של שיעור המס בסכום התקרה או בהכנסה החייבת לפי הנמוך מביניהם.

מירי סביון: מה שקורה שישנם ישובים שלפי הקריטריונים החדשים היו צריכים להגיע לתקרה יחסית נמוכה או יותר נמוכה של כ-130,000, קצת יותר מזה, ב-7%, והיו זכאים לפני כן בהטבות ונקבע איזה שהוא כלל שכרגע לתקופה מסוימת, לתקופת המעבר, הם יקבלו תקרה קצת יותר גבוהה ושיעור קצת יותר גבוה, וכרגע הם צריכים בעצם לחזור לשיעור ההטבות שמגיע להם לפי המודל.

מירי סביון: אז זה בעצם הישובים שנמצאים בסעיף 2 בנספח א'.

מירי סביון: לנוחות שלכם, של מי שמסתכל על הדברים, מה שהוספנו בסעיף 2 לגבי אותם ישובים שממשיכים לקבל הטבה אבל ההטבה פוחתת, אנחנו הצבנו כדוגמה כדי שתראו עד כמה גם היום כשההטבה שלהם פוחתת, עד כמה עדיין סף המס שלהם יכול להיות מאוד מאוד גבוה, תלוי באמת במצב המשפחתי.

מירי סביון: כל מה שהסברתי עד עכשיו נוגע להוראת המעבר שפוקעת.

מירי סביון: ועדת הכספים בסוף שנת 2020, קבעה בחוק שימונה צוות כדי לבחון את הנושא של הוראות המעבר, האם יש מקום להאריך אותן לבחון אותן וכולי.

מירי סביון: הצוות הזה, חברות הצוות שיושבות כאן לצדי, לירון נעים ממשרד המשפטים, נציגת היועץ המשפטי, מעיין ספיבק מאגף תקציבים נציגת משרד האוצר ואני עמדתי בראש הצוות.

מירי סביון: אנחנו הגשנו לוועדה את הדו"ח שלנו ואחרי שבאמת דנו, ואם תרצו, ניכנס יותר לדיונים בהמשך ולנימוקים שלנו, אחרי שדנו ובחנו מספר חלופות כדי לראות אם בנושא הזה של הוראות המעבר יש מקום להאריך אותן, לשנות אותן להחיל אותן אולי באיזה שהיא צורה אחרת על ישובים אחרים או נוספים, אנחנו הגענו למסקנה שאין בעצם אפשרות לקבוע מודל חלופי והדבר הנכון לעשות הוא שהוראות המעבר האלה אכן יסתיימו, מאחר שכבר תמה תקופת ההסתגלות.

מירי סביון: אם תרצו, ניכנס לנימוקים בהרחבה בהמשך.

מירי סביון: אני כן רוצה להסביר הוראה נוספת שגם היא לפי הפרסומים שלנו בתוקף עד היום.

מירי סביון: היא הוראה שלא קשורה להוראות המעבר.

מירי סביון: זו הוראת שעה שנחקקה במהלך שנת 2017, בתוקף החל מתחילת 2017, וזאת הוראה שנתנה הגדלה של ההטבות לישובים בגבול הצפון.

מירי סביון: ישובים בגבול הצפון נהנים מהטבות מס יחסית בשיעורים גבוהים, בשיעורי מס שבין 12%-20% לתקרות הכנסה של סביב ה-200,000 שקלים ואפילו יותר מזה.

מירי סביון: בהוראת השעה שעליה אנחנו מדברים ושכמו שאנחנו פרסמנו היא פוקעת היום, ניתנה להם תוספת לתקרה של ההכנסה של 18,000 שקלים ביחס לתקרה הרגילה שלהם.

מירי סביון: הישובים האלה ממילא מקבלים הגדלה של התקרות וגם של השיעורים, יש להם הטבות מס יחסית גבוהות לעומת ישובים אחרים, אבל בעצם התקרה הזאת, ברגע שהוראת השעה פוקעת תקרת ההטבות פוחתת ב-18,000 שקלים, הם עדיין נשארים עם הטבות מס נאות ביותר.

מירי סביון: בנספח ב' שצירפנו כחומר לישיבה פירטנו את רשימת הישובים האלה, לגבי כל אחד מהישובים אפשר לראות את שיעור ההטבה לפני הפקיעה ושיעור ההטבה אחרי הפקיעה, כאשר השיעורים לא משתנים.

מירי סביון: מה שכן משתנה, ומי שיעשה חשבון זריז יראה שכאן יש פה משהו קבוע, שהפער בין התקרה לפני הפקיעה לבין התקרה אחרי הפקיעה עומד על 18,000 שקלים, זה אומר שההטבה, שוב פעם, צריך להכפיל את ה-18,000 שקלים כפול שיעור ההטבה וזה הפער המירבי.

מירי סביון: מה שעוד הוספנו כנתון כדי שחברי הוועדה ידעו במה מדובר ומה ההשפעה של זה על האזרחים, אפשר לראות את ההכנסה החודשית המינימלית בה יש שינוי בנטו.

מירי סביון: לקחנו שתי דוגמאות של אנשים, יש אמא לשני ילדים, בן 4 ובן 8, וגבר תושב רווק שאין לו ילדים.

מירי סביון: הסיבה ששמנו את שני הטיפוסים האלה מכיוון שלכל אחד מהם יש נקודות זיכוי אחרות ויש לכן חישוב מס קצת אחר.

מירי סביון: חישוב המס שמדובר פה בכל מקרה זה הסכומים שרשומים פה זה סכומים מינימליים.

מירי סביון: זאת אומרת אם ניקח לדוגמה את תושבי קריית שמונה, זה שורה 27, מה שאנחנו רואים בטבלה הזאת זה שגם אם התקרה תרד אישה עם שני ילדים כמו שתיארתי לא תשלם מס בכלל עד הכנסה חודשית של 24,000 שקלים וגבר לא ישלם מס בכלל עד תקרה של 21,600 שקלים.

מירי סביון: כמובן שאם יש להם דברים נוספים, לדוגמה הם תורמים כסף, או הם מפקידים לקופות גמל או קרן השתלמות, תקרת המס שלהם אפילו יותר גבוהה, וזה כדי להראות, בעצם להציג שיש פה אוכלוסייה מאוד מאוד גדולה שנמצאת בעשירונים בדרך כלל התשיעי והעשירי, או בוא נגיד ככה, עשירונים 8 ומטה, כל הנושא הזה של הקטנת התקרה או התאמת התקרה לסכום שנמצא בחקיקת קבע בכלל לא משפיע עליהם, זה משפיע על אנשים בהכנסות מאוד - - - עד כאן הצגת הדברים.

אלכס קושניר: אני רק רוצה שנבין את דחיפות ההחלטה, היות וההוראות פוקעות היום.

אלכס קושניר: לכן היועצת המשפטית, אני מבקש שתתייחסי לאפשרות שאנחנו נקבל החלטה כלשהיא על פי הדיון שיתקיים פה נגיד בטווח זמן של כמה שבועות, מה המשמעות של זה מבחינת רטרואקטיביות, או לרציפות ה- - -

שלומית הרליך: תלוי בסוג ההחלטה שתתקבל, אבל בכל מקרה גם אם תתקבל החלטה לשנות, זה משהו שיכול להיעשות גם בהמשך באופן רטרואקטיבי כמו שנעשה פה בעבר.

שלומית הרליך: שוב, תלוי מה הסוג, יש פה עמדה משפטית שתציג אותה נציגת היועץ המשפטי לממשלה של מניעה משפטית להאריך את ההטבות.

שלומית הרליך: אבל עצם זה שהוראת השעה פוקעת היום לא אומר שאם תתקבל איזו שהיא החלטה לא נוכל - - -

בצלאל סמוטריץ': בפעם הקודמת זה גם היה רטרואקטיבי.

אלכס קושניר: כן.

אלכס קושניר: אז בבקשה, הנציגה של היועץ המשפטי לממשלה.

לירון נעים: שלום לכולם.

לירון נעים: אני אציג בקצרה את הדברים, את העמדה שהבענו פה בסוף שנת 2020 כשעלתה השאלה האם ניתן להאריך את הוראות המעבר האלה כפי שהן.

לירון נעים: השאלה הזו נבחנה אצלנו ואני אתחיל מהשורה התחתונה ואני אבקש אבל להסביר אותה.

לירון נעים: השורה התחתונה שלנו בשעתו הייתה שלא ניתן להמשיך להאריך את הוראות המעבר האלה, שבכל זאת קיימות כבר מאז 2015, הסכמנו בזמנו בדוחק, הגענו להסכמה שניתן משפטית להאריך - - -

קריאה: למה?

אלכס קושניר: רגע, רגע.

לירון נעים: אני מיד אסביר.

לירון נעים: ניתן להאריך אותן עד ל-30 בדצמבר 2020 וזאת כדי לאפשר לשר האוצר ולוועדת הכספים לבחון את הדברים.

לירון נעים: ועדת הכספים ביקשה שיוקם צוות שיבחן, אנחנו כאן חברות הצוות, הצוות בחן, הגשנו את המסקנות שלנו.

לירון נעים: מאז ה-31 בדצמבר 2020 הוראות המעבר האלה מוארכות אוטומטית מכח סעיף 38 לחוק יסוד הכנסת והן פוקעות היום בחצות.

לירון נעים: כפי שהסברנו בשעתו, הבהרנו את זה באופן חד משמעי, לא ניתן יהיה להמשיך להאריך את הוראות המעבר כפי שהן, לא משנה מה יהיו פירות הבחינה של הצוות, והסיבה לכך היא כזו.

לירון נעים: אני אומר בקצרה כי אני לא רוצה להאריך יותר מדי.

לירון נעים: הישובים האלה, יישובי הוראות המעבר, כך נכנה אותם, הם ישובים שמקבלים היום הטבת מס רק על בסיס היסטורי.

לירון נעים: רק משום שהם קיבלו הטבות מס עוד לפני התיקון שעשה המחוקק בשנת 2015.

קריאה: זה לא נכון.

אלכס קושניר: רגע, אני מבקש לא להפריע.

לירון נעים: עמדתנו המשפטית היא שלא ניתן יותר להאריך הטבות מס שלא ניתנות על בסיס קריטריונאלי, כלומר, ישובים שלא עומדים בקריטריונים שקבע המחוקק ב- - -

דוד אלחייני: כולל עכו?

דוד אלחייני: כולל אשקלון?

דוד אלחייני: -

אלכס קושניר: אשקלון לא מקבלת הטבות.

דוד אלחייני: כולל עכו סליחה?

דוד אלחייני: עכו גם - - - לא עומדת בקריטריונים.

דוד אלחייני: נו באמת.

אלכס קושניר: אדוני, מה שמך בבקשה?

דוד אלחייני: דוד אלחייני.

אלכס קושניר: לא זיהיתי אותך עם המסכה.

אלכס קושניר: דוד, אני מנסה לקיים פה דיון רציני.

אלכס קושניר: בסדר?

אלכס קושניר: בלי התפרצויות ובלי זה, כל אחד ידבר בשעתו, כל אחד יקבל פה זמן לדבר, גם חברי כנסת, גם ראשי מועצות, כולם.

אלכס קושניר: בבקשה.

לירון נעים: תודה אדוני.

לירון נעים: כדי להבין את העמדה המשפטית הזו וכדי להבין למה הקשיים המשפטיים הלכו והחריפו ככל שחלפו השנים צריך להבין את ההסטוריה של הטבות המס האלה.

לירון נעים: שוב, אני מאוד אקצר.

לירון נעים: אבל עד שנת 2015 ניתנו הטבות מס על בסיס שמי, ללא קריטריונים.

לירון נעים: בשנת 2012 ניתן בג"צ נאסר שניתן בעקבות עתירות שהוגשו, עתירות על כך שאין אמות מידה שלפיהן מחולקות הטבות המס האלה, בג"צ קבע בטלות מושהית של חלק מההוראות האלה.

לירון נעים: נקצר, בשנת 2015 קבעה הוועדה הזו בחוק בסעיף 11 לפקודת מס הכנסה את הקריטריונים למתן הטבות מס, שלושה קריטריונים שיש משקל שונה לכל אחד מהם, מדד חברתי כלכלי, מדד פריפריאליות וקירבה לגבול.

לירון נעים: כיוון שהיה מדובר בגזרה פתאומית וחד משמעית על הרבה מהישובים קבע המחוקק כדי לרכך הוראות מעבר שנועדו לאפשר לישובים מסוימים שכבר אינם עומדים בקריטריונים או שכתוצאה מהקריטריונים הטבת המס שלהם פוחתת, קבע המחוקק לאפשר להם תקופת הסתגלות של שנתיים.

לירון נעים: למרות זאת, בסוף שנת 2017 החליט המחוקק להאריך את הוראות המעבר בשנה נוספת.

לירון נעים: הנימוק בשעתו היה שלא היה מדד פריפריאלי נפרד לכל אחד מהישובים בתחום שיפוטה של מועצה אזורית, הבעיה הזאת נפתרה כבר בסוף שנת 2017, וגם ב-31 בדצמבר 2018 החליט המחוקק להאריך את הוראות המעבר עד אמצע שנת 2019.

לירון נעים: הנימוק בשעתו היה לאפשר שיח של הכנסת מול הממשלה.

לירון נעים: גם הנימוק הזה אינו עומד עוד מכיוון שהשיח הזה התנהל ביתר שאת לאורך שנת 2020 ובוודאי מיצה את עצמו כרגע עם השלמת עבודת הצוות.

לירון נעים: מאז יוני 2019 ועד יוני 2020 הוראות המעבר הוארכו מכוחו של סעיף 38 לחוק יסוד הכנסת.

לירון נעים: בסוף שנת 2020 האריך המחוקק את הוראות המעבר רטרואקטיבית מיוני 2020 עד סוף שנת 2020, ומאז סעיף 38 מאריך אותן.

לירון נעים: אני מזכירה שבשעתו אמרנו שמבחינה משפטית ניתן להמשיך להאריך את הוראות המעבר רק עד ל-31 בדצמבר 2020, כיוון שלא ניתן עוד להשלים עם זה שיש ישובים שמקבלים הטבות מס שלא על בסיס קריטריונאלי.

לירון נעים: זו הייתה עמדתנו בשעתו, הצוות בחן את החלופות והגיע למסקנות - - - ולכן אני שוב אומרת את מה שאמרנו כבר בנובמבר 2020, אם תגיע הצעה שמאריכה את הוראות המעבר כפי שהן במתכונתן זו, לצערי לא ניתן יהיה מבחינה משפטית לעשות את זה.

אלכס קושניר: תודה רבה.

אלכס קושניר: אני אגיד לכם ככה, קודם כל אני מתנצל ואני אומר שוב, יש לנו חצי שעה עד למליאה, אין לי אישור להמשיך את הדיון מרגע שהיא תתחיל, לכן אנחנו נמשיך את הדיון מחר.

אלכס קושניר: אני חייב להגיד לכם ואני פונה פה לראשי המועצות שנמצאים כאן.

אלכס קושניר: אני מרגיש קצת לא בנוח מכמה כיוונים.

אלכס קושניר: 1.

אלכס קושניר: אנחנו מתעוררים תמיד ברגע שההוראה פוקעת.

אלכס קושניר: ולא מקיימים פה איזה שהוא שיח בין לבין כדי לנסות לפתור את הסוגייה.

אלכס קושניר: הרי ברור בסוף שיש פה, בוא נגיד כך, מנקודת מבטו של בוחן אובייקטיבי שמסתכל על זה, אומר, מ-2015 עד היום, שש שנים הוראת מעבר, משהו פה לא מסתדר.

אלכס קושניר: ולכן אנחנו כן נצטרך להתכנס פה לאיזו שהיא עבודה חקיקתית כדי להגיע לקריטריונים.

אלכס קושניר: אבל מה שאני מציע שנעשה זה כך, ואני מקווה שחברי הכנסת לא יכעסו עלי, אנחנו נעשה אחד-אחד.

אלכס קושניר: חבר כנסת /ראש מועצה, חבר כנסת /ראש מועצה.

אוסאמה סעדי: השאלה אדוני היו"ר כמה ראשי מועצות יש כאן.

אלכס קושניר: לא חסר.

אופיר כץ: אולי אפשר לנסות לבקש מהיו"ר שייתן הארכה לדיון, באו פה מרחוק ראשי המועצות.

אלכס קושניר: אנחנו נשתדל אבל הסיכויים לא גבוהים.

קריאה: אנחנו מחר נמצאים כאן, אנחנו נדבר מחר

דוד אלחייני: אנחנו נדבר מחר.

אלכס קושניר: רגע.

אלכס קושניר: אם תגידו אותו דבר הרבה פעמים רק תבזבזו את הזמן.

אלכס קושניר: הבנתי.

אלכס קושניר: אני מציע שבאמת אם לחברי הכנסת אין בעיה ניתן לראשי המועצות לדבר, ראשי המועצות, חברים, אני מבקש להציג טיעונים ענייניים וקצרים כדי שנוכל באמת לנהל דיון מקצועי.

אלכס קושניר: לפי סדר ההרשמה.

אלכס קושניר: גיורא זלץ בבקשה.

גיורא זלץ: קודם כל ברכות.

גיורא זלץ: אני באמת בקיצור נמרץ, ואני אדבר על המהות ולא על הבירוקרטיה ומה אפשר או אי אפשר ולא על ההסטוריה אלא על החשיבות של הטבות המס.

גיורא זלץ: אני ראש המועצה גליל עליון, דרך אגב, כשאני שומע פה על אשקלון איום מיידי, אני קצת מרגיש מוזר, אצלנו יש 50 קילומטר גבול עם 14 ישובים שנמצאים על הגבול ממש, הגדר של המדינה זה הגדר של הישוב, אז האיום המיידי אצלנו לא פחות מאשר באשקלון.

גיורא זלץ: הוא רק יותר גדול ויותר משמעותי, אבל בטח לא פחות.

גיורא זלץ: לעצם העניין, אני רוצה להסביר רגע למה זה חשוב בעיקר במגזר הכפרי, בלי לפגוע באף אחד אחר, ובישובים שבאמת קרובים לגבול ורחוקים מתל אביב.

גיורא זלץ: אנחנו לשמחתי הרבה, יש פה גם נציגות כאלה, באמת גדלים מאוד בשנים האחרונות ואני מברך על זה.

גיורא זלץ: אנחנו במועצה האזורית גליל עליון נכנסתי לפני תשע שנים, היינו 15,000, והיום אנחנו 22,000, כל שנה 700 תושבים חדשים נוספים.

אלכס קושניר: גיורא, סליחה שאני קוטע אותך.

אלכס קושניר: הישובים שלך, פגה ההטבה לחלוטין או שהצטמצם?

גיורא זלץ: חלק וחלק.

גיורא זלץ: אבל אני רוצה לדבר על המהות למה זה כל כך חשוב.

גיורא זלץ: המגזר הכפרי לשמחתי צומח וגדל בגלל הרבה מאוד סיבות ולא ניכנס לזה.

גיורא זלץ: אני אומר כדוגמה, אנחנו גדלים כבר 10 שנים כ-700 תושבים כל שנה.

גיורא זלץ: מי זה התושבים האלה?

גיורא זלץ: הרבה מהם זה אנשים עם המשכורות הבינוניות-גבוהות, מקצועות חופשיים.

גיורא זלץ: מה הבעיה?

גיורא זלץ: שאצלנו המקצועות האלה מקבלים סדר גודל של 60%-70% מהמשכורת שאותם אנשים באותם מקצועות מקבלים בתל אביב.

גיורא זלץ: זאת אומרת מי שעובר מתל אביב אלינו יודע שהוא מקבל 60%-70% באותו מקצוע.

גיורא זלץ: מתכנת, מה שאתם רוצים.

גיורא זלץ: וזה אירוע משמעותי מאוד.

גיורא זלץ: לצורך העניין מתכנת בתל אביב מקבל 30,000 שקל, הוא עובר לגליל העליון, עושה את אותה עבודה, מקבל 18,000 שקל.

גיורא זלץ: המנגנון הזה של הטבות המס, בעיקר ה-12 ומעלה, הוא מביא את זה שבנטו של השכר אחרי כל ההטבות וכולי, הפער מצטמצם ל-10%-15% אבל זה מאוד מאוד חשוב להמשיך את זה כי בשביל האוכלוסייה הזאת כשתעבור מהמרכז לפריפריה, ותוכל להמשיך לעבוד בעבודות מאתגרות, מפרנסות, מכבדות, בשביל זה ההטבות האלה נעשו.

גיורא זלץ: אם רשות המיסים, ויצא שאני יושב לידם כאן וזה יפה, אבל אם רשות המיסים או ועדת הכספים או מישהו אחר רוצה לבנות מנגנון אחר חדש, אני אשמח, יש לי המון הערות והצעות.

גיורא זלץ: אבל ככל שאין מנגנון חדש והמנגנון הזה קיים, אנחנו מאוד מאוד מבקשים שאת מה שקיים היום תמצאו את הדרך לפחות אם לא להעלות, לפחות להשאיר עכשיו שאותם אלפי אנשים, עשרות מאות משפחות שרוצות וכבר עוברות, שהן לא ייפגעו מההחלטה שעכשיו צריך לקבל ב-12 בלילה היום.

גיורא זלץ: תודה רבה.

אלכס קושניר: תודה רבה גיורא.

אלכס קושניר: בבקשה.

דני עברי: האמירה שיש פה רק אירוע של הטבה, 5,000 איש הולכים היום ב-12 בלילה לאבד דבר שזה לא היה הארכה של הסתגלות אלא זה היה עיוות, זה היה תיקון של ועדת כספים של הכנסת לאבסורד שבקריטריון של הקו וההולכה של קו במועצה אזורית לעומת הולכה של קו בעיר.

דני עברי: אני מדבר על קו רוחב.

דני עברי: אבל זה לא כל כך חשוב.

דני עברי: מה שכן חשוב הוא שמישהו צריך לקבל הזדמנות מתי שהוא לחשוב על זה ולדון על זה לפני שזה פג סתם.

דני עברי: תודה.

אלכס קושניר: תודה רבה.

אלכס קושניר: עוד ראשי מועצות בבקשה.

משה דוידוביץ': צהריים טובים.

משה דוידוביץ': אני גם ראש מועצה אזורית של מטה אשר ואני משמש פה כיו"ר פורום קו העימות.

משה דוידוביץ': 20 רשויות, ערים, מועצות אזוריות, כל קו העימות הצפוני.

משה דוידוביץ': קודם כל אני רוצה להודות לך אדוני היו"ר על הקיום של הדיון המהיר הזה ועל השיבוץ של דיון שמבחינתי הוא דיון קיומי לתושבי קו העימות.

משה דוידוביץ': אני לא מדבר בשם מטה אשר, אני מדבר בשם תושבי קו העימות שגרים לאורך הגבול הצפוני.

משה דוידוביץ': אז ברשותכם, אני רוצה לפתוח אדוני היו"ר, להקריא לכם מתוך וואטסאפ של קבוצה שמנהל אותה תא"ל שלומי בינדר, מפקד אוגדה 91, וזה נקרא 'אירועים אוגדה 91'.

משה דוידוביץ': 8 ליוני – הוכרז פרש תורכי במרחב זרעית, ישובים זרעית שומרה אבן מנחם, שתולה.

משה דוידוביץ': באביר לילה א'.

משה דוידוביץ': מה זה אביר לילה א'?

משה דוידוביץ': חדירה.

דוד אלחייני: ניסיון לחדירה.

משה דוידוביץ': תודה אלחייני.

משה דוידוביץ': אני אשתדל להיות כמה שיותר קצר אבל הכנתי את עצמי לא לדבר על מטה אשר.

משה דוידוביץ': 9 ביוני – הוכרז פרש תורכי במרחב יראון, אביבים, ברעם.

משה דוידוביץ': 10 ביוני, אני מדבר יום אחרי יום, הוכרז פרש תורכי במרחב עראמשה, אדמית, חניתה.

משה דוידוביץ': פרש תורכי ונגיעה בגדר.

משה דוידוביץ': ומי שלא יודע כללים בטחוניים פרש תורכי זה אומר שצה"ל מוקפץ, אין קשר לתורכיה.

אחמד טיבי: אני ואוסאמה לא יודעים מה זה פרש תורכי.

אלכס קושניר: נגיעה בגדר.

משה דוידוביץ': אביר לילה זה ניסיון חדירה, ח"כ טיבי, וכך הלאה.

משה דוידוביץ': ב-15 ביוני הוכרז פרש תורכי במרחב דובב ומתת ושאשא, ב-18 ביוני הוכרז פרש תורכי במרחב שתולה, זרעית.

משה דוידוביץ': עשרה אירועים של נסיונות חדירה מהגבול במהלך פחות מחודש, פחות מ-30 יום, כשהמשמעות למי שגר על קו הגבול היא כזו: מקפיצים כיתת כוננות, קפל"סטים, נשקים, גם בעראמשה, ח"כ טיבי - - -

בצלאל סמוטריץ': טיבי נשקים אתה יודע מה זה, נכון?

משה דוידוביץ': מי שיושב לידי פה האני מחמיד מהישוב עראב אל עראמשה, קו גבול, מקפיצים אותם.

משה דוידוביץ': כל התושבים נדרשים להיכנס למחסה ביתי וזו שגרת חייהם של אותם תושבים שאתם רוצים היום להוריד להם חלק מהטבת המס.

אלכס קושניר: דוד, לבוא ולהגיד שאנחנו לא רוצים זה לא נכון.

קרן ברק: בדיוק.

קרן ברק: זה הפוך אולי.

משה דוידוביץ': לא, אני לא דיברתי על ועדת הכספים.

משה דוידוביץ': אני מדבר על רשות המיסים ומשרד המשפטים.

משה דוידוביץ': אני קראתי היטב את הדו"ח שהונח בפני חברי הכנסת ביום א' וכתבתם שם 'פגיעה מינורית'.

משה דוידוביץ': כך הגדרתם את זה.

משה דוידוביץ': מישהו מכם היה מוכן לגור בדובב, באביבים, לחיות בדובב ואביבים או בחניתה או בשתולה?

משה דוידוביץ': פגיעה מינורית?

משה דוידוביץ': אני אצטט.

קריאה: זה 'מינורית ובחלקה משמעותית' יש לדייק.

משה דוידוביץ': אוקיי.

משה דוידוביץ': עכשיו אני רוצה למקד את הנושא ברשותך אדוני היו"ר.

משה דוידוביץ': מבחינתי הארכת הוראת השעה היא בכלל לא השאלה פה.

משה דוידוביץ': הדיון פה, וזה לא המהות, הדיון פה הוא מדיניות ומה אתם כחברי כנסת, כנבחרי הציבור, תחליטו לעשות.

משה דוידוביץ': תראו כמה עיוות יש בדו"ח הזה המדובר, זה חשוב, אני מייצג פה - - -

אלכס קושניר: אבל יש לך פה עמיתים שלך שצריכים לדבר.

משה דוידוביץ': אני אשתדל.

משה דוידוביץ': תראו כמה עיוות יש בדו"ח המדובר שהונח לפניכם חברי הצוות, הם הכינו דו"ח והם כותבים, ואני מצטט, מהדו"ח שלהם בסעיף 14.

משה דוידוביץ': "מטרת החוק נועדה להעניק פחות הטבות מס לערים, לישובים עירוניים, משום ששם ניתנים שירותי חינוך, בריאות, פנאי, שירותים, מסחר, ומשום שהם כבר מהווים מוקד משיכה".

משה דוידוביץ': אני לא זוכר שחניתה היא ישוב עירוני, אני לא זוכר שערב אל עראמשה היא ישוב עירוני, לא זכור לי, אבל להם מורידים.

משה דוידוביץ': אז בפועל הישובים הכפריים מופלים לרעה, אותם סעיפי חוק ודין של זרעית ואביבים וראש הנקרה שהם לא כמו שלומי וקריית שמונה.

משה דוידוביץ': חבר'ה, אתם הפליתם באופן לא שוויוני ולא חוקתי וללא שום הגיון את יישובי המרחב הכפרי שאני משמש להם היום כפה.

משה דוידוביץ': איך הפליתם?

משה דוידוביץ': כתבתם באותם תיקוני חקיקה 'למעט מועצות אזוריות'.

משה דוידוביץ': בזמנו בהוראות השעה, עו"ד לירון נעים, אני מדבר במיוחד אליך כי את דמות דומיננטית מאוד מבחינה משפטית בכל הדו"ח הזה.

משה דוידוביץ': כתבתם פרק שלם על תכלית הדו"ח ועשיתי עבודה מקיפה - - -

אלכס קושניר: משה.

משה דוידוביץ': עוד 2 דקות.

אלכס קושניר: אתה כבר 6 דקות בזכות דיבור.

משה דוידוביץ': שניה.

משה דוידוביץ': כתבתם פסקי דין והקראת את פסק דין נאסר גדבאן ממזרע.

משה דוידוביץ': תיקוני אפליה.

משה דוידוביץ': האם למעט מועצות אזוריות, כשכתבתם בחקיקה על עכו ועל נהריה, 'למעט מועצות אזוריות', אין פה אפליה?

משה דוידוביץ': אני שואל אותך.

משה דוידוביץ': האם כשכתבתם את זה, למה התכוונתם?

משה דוידוביץ': אני אגיד לך אדוני היו"ר למה הם התכוונו.

משה דוידוביץ': הם התכוונו שבשנת 2015 למועצות אזוריות לא היה לפי הוראות הלמ"ס יכולת לבדוק את המצב של סוציו אקונומי ומרחק מהגבול.

משה דוידוביץ': אבל מאז בשנת 2017 הלמ"ס כבר תיקן את תיקון החקיקה הזה והיום לכל ישוב, לחניתה יש סוציו אקונומי, ולעראמשה יש סוציו אקונומי, ויש גם מרחק מהגבול, הוא נשאר אותו דבר, המרחק מעראמשה לתל אביב, אבל לתיקון החקיקה, 'למעט מועצות אזוריות', לא עלו.

משה דוידוביץ': רק לסבר את האוזן, 65% משיקלול זה מרחק פריפריאלי ואותו פרמטר של הלשכה המרכזית לסטטיסטיקה בעניין אותו מצב סוציו אקונומי.

משה דוידוביץ': לא התייחסתם לזה במועצות האזוריות.

משה דוידוביץ': ב-2015 כשעשיתם את זה.

משה דוידוביץ': כשגפני היה היו"ר לפניך אדוני היו"ר, עליתי בזום כי לא יכלתי להגיע לכאן, ייצגתי את המועצות האזוריות ואמרתי את אותן אמירות.

משה דוידוביץ': אתה יודע מה הוא ענה לי?

משה דוידוביץ': חבל שהוא לא פה, אבל זה מוקלט.

משה דוידוביץ': הוא ענה לי 'אדוני, יו"ר פורום קו העימות אתה צודק, זה עניין שצריך לתקן אותו, יש פה עוול, אבל לא נתקן אותו היום'.

משה דוידוביץ': אז בשנתיים החולפות מאז גם עשו חוקים פרסונליים, בלי לדווח על איזה רשויות, אבל את התיקון למעוות הזה לא עשו.

משה דוידוביץ': אני רק אסיים אדוני היו"ר, לפני שבוע התקשר אלי תושב משתולה, קוראים לו אבי אוזנה.

משה דוידוביץ': הוא אומר לי 'אדוני יו"ר פורום קו העימות, הילדים שלי שומעים מתחת לבית חפירות'.

משה דוידוביץ': אמרתי לו מה?

משה דוידוביץ': הוא אומר לי 'הילדים שלי שומעים חפירות תזעיק את הצבא'.

משה דוידוביץ': כמובן שעשיתי מה שצריך לעשות כמוטל עלי, אבל הילדים שלו לא ישנו בלילה, ולמחרת הם לא הלכו לבית הספר ובאותו ישוב שהוא גר, זמן היערכות, למי שלא יודע, לזמן מה שנקרא, התראה למקרה שעכשיו צריך להקפיץ אתכם, הוא אפס.

משה דוידוביץ': אם מישהו יורה מגבול הלבנון טיל, זמן ההיערכות של משפחת אוזנה הוא אפס, אבל לא מורידים את הטבת המס.

משה דוידוביץ': למה?

משה דוידוביץ': כי כתוב 'למעט מועצות אזוריות'.

אלכס קושניר: מורידים לגמרי או מקטינים?

משה דוידוביץ': מקטינים.

משה דוידוביץ': אדוני.

משה דוידוביץ': לכולם מקטינים.

משה דוידוביץ': לכל יישובי קו הגבול.

משה דוידוביץ': בעצם אבל מפלים אותם לעומת ישובים שנמצאים קצת במדרון אחורי מהם.

משה דוידוביץ': כלומר אם חניתה וראש הנקרה - - -

אלכס קושניר: אנחנו חייבים להתקדם.

משה דוידוביץ': אז אני מסכם.

משה דוידוביץ': אלה אמות מידה, גבירתי המלומדת עורכת הדין.

משה דוידוביץ': תיקון עיוותים, אני לא מדבר על שום דבר אחר, על אותם אלה שגרים על קו הגבול ולהם אנחנו הולכים להוריד היום בהוראת השעה.

משה דוידוביץ': אז לסיכום, מרגע שאתם תקבעו מדיניות אדוני היו"ר, מדיניות ברורה, אז בעצם תוכלו לתקן את האפליה הזו לאותם יישובי גבול.

משה דוידוביץ': בואו לא ניתן לחיזבאללה להכתיב לנו את סדר היום, כי צה"ל במערך הייחוס שלו, כשיש לו נקודת ייחוס למה שקורה לקו הגבול, הוא יודע בדיוק מה קורה בצד השני.

משה דוידוביץ': תודה.

אלכס קושניר: תודה.

אלכס קושניר: יש לי שאלה אחת לנשות המקצוע כאן.

אלכס קושניר: מה שדיבר עליו משה דוידוביץ', הוא בעצם דיבר על הוראת שעה ולא הוראת מעבר, שעליה אין מניעה משפטית.

אלכס קושניר: האם אני צודק?

קריאה: לגבי הוראת השעה הצוות לא דן, לא נראה שיש מניעה משפטית.

אלכס קושניר: אוקיי.

אלכס קושניר: נציגי אגף תקציבים, אנחנו לא מקבלים את ההחלטה היום כפי שאמרתי כי הדיון מסתיים בעוד רבע שעה.

בצלאל סמוטריץ': אנחנו לא הבנו מה ההבדל בין הוראת השעה להוראת המעבר.

אלכס קושניר: אני אסביר.

אלכס קושניר: אני מבקש את עמדתכם לקראת מחר בבוקר על הארכת הוראת השעה על יישובי קו העימות עד סוף השנה.

קריאה: זה לא רק קו העימות, זה כל ה- - -

אלכס קושניר: אז אני אסביר כדי שנבין את האירוע.

אלכס קושניר: יש בעצם שלוש קבוצות של ישובים ואם אני טועה תתקנו אותי.

אלכס קושניר: יש קבוצות שמקבלות את הסיוע מתוקף הוראת מעבר שבגלל שבעצם תוקן החוק ב-2015 אז הם יצאו מחוץ לקריטריונים.

אלכס קושניר: יש עוד קבוצה שנהנתה מאותו כלל הרוב שזה בעצם לפני שהתחילה הבחינה הפרטנית, כל הישובים שהיו במועצה, במידה והרוב של הישובים, היו מקבלים הטבת מס, אז זה נכלל על כולם.

אלכס קושניר: זה הוראת מעבר גם.

אלכס קושניר: לשתי הקבוצות האלה הצוות התייחס.

אלכס קושניר: יש עוד קבוצה אחת עליה דיבר משה כרגע ששם אין, או לפחות נכון למה שאנחנו יודעים היום, אין מניעה משפטית להאריך, פשוט נגמרה הוראת השעה וזה אותם יישובי קו העימות שאותם תיאר באריכות משה דוידוביץ'.

אלכס קושניר: לכן אני מבקש מכם משרד האוצר, עד מחר בבוקר, גם רשות המיסים, תתנו לנו את עמדתכם לגבי הארכת הוראת השעה עבור יישובי קו העימות.

אלכס קושניר: אני רוצה להמשיך עם ראשי המועצה.

קריאה: צמודי גדר.

קריאה: לא רק - - -

אלכס קושניר: שניה.

אלכס קושניר: אנחנו סיכמנו פה לחברי הכנסת שהצטרפו, שאנחנו נותנים את זכות הדיבור קודם כל לראשי המועצה בגלל שהם באו מרחוק ואנחנו ב-16:00 צריכים לסיים את הדיון, ואנחנו נמשיך אותו מחר ואז חברי הכנסת יקבלו את כל הבמה.

אלכס קושניר: בבקשה.

אוסאמה סעדי: אפשר אדוני, בהמשך למה שאמר ראש מועצת מטה אשר, הוא הזכיר את עראב אל עראמשה, גם - - -

אלכס קושניר: אין שום בעיה.

אלכס קושניר: לפי התור.

אוסאמה סעדי: לא, חשבתי בהמשך.

אלכס קושניר: בבקשה.

אייל שמואלי: אני ראש מועצת כפר ורדים.

אייל שמואלי: קודם כל תודה כבוד היו"ר ותודה ליוזמים ח"כ יעל רון בן משה וח"כ מאיר יצחק הלוי שיזמו את הדיון הזה.

אייל שמואלי: לפי מה שהבנו וקראנו.

אייל שמואלי: אני לא רוצה לעשות דריל-דאון עכשיו לכל ישוב ולהסביר גם על כפר ורדים כי ברור שאני יכול לפרט פה וזה קצת יותר מרבע שעה וחצי שעה, ואני מעדיף שרגע כולנו פה, נבחרי ציבור שמייצגים בקירוב 200,000 איש שהיום בלילה ירד להם השכר נטו, יאבדו את הטבות המס, ונאמר פה הכל ואני רוצה רגע להחזיר את השולחן הזה לעולם הפרלמנטרי ולא לעולם החקיקתי כי אנחנו התחלנו לעשות פה חקיקה על ישובים, בלי לשים לב.

אייל שמואלי: ונאמר פה הכל, כבוד היו"ר.

אייל שמואלי: נאמר שהדיון חשוב מאוד ומדבר על מאות אלפי איש, נאמר שהוראת השעה הוארכה עקב חוק יסוד הכנסת סעיף 38.ג, מזכיר, סעיף 38.ג נועד לטפל בסוגיות בהוראת שעה רגע לאחר שהכנסת פוזרה, תקבלו שלושה חודשים הארכת שעה מרגע כינון הכנסת, במדינת ישראל בשנים האחרונות ממשלה נשבעת בערך חודשיים אחרי כינון הכנסת ולכן כבוד היו"ר, הגענו להיום הזה שזה יום פקיעת הוראת השעה לדיון, ופתאום כולנו בלחץ או לא מבינים או מה עושים.

אייל שמואלי: אזרחי מדינת ישראל לא מכירים את זה.

אייל שמואלי: אנחנו עומדים מולם בראש, והם עומדים ביחד לכל נבחרי הציבור שנמצאים פה בשולחן הזה.

אייל שמואלי: נאמר שהפריפריה חשובה מאוד, נאמר שדחוף מאוד לקבל החלטה, נאמר שהוקמה הוועדה, זה נכון, הוקמה הוועדה לפי חקיקה בהוראת השעה הקודמת.

אייל שמואלי: צר לי מאוד אבל המינוי שהיא קיבלה היה אך לפני שלושה שבועות.

אייל שמואלי: מה הם עשו בשלושה שבועות כל כך יפה וטוב, הוועדה שהצליחה להוציא דו"ח כזה בדיוק שלושה שבועות לפני תום הוראת השעה?

אייל שמואלי: ונאמר גם שזה רטרואקטיבית, וזה נכון, זה רטרואקטיבית.

אייל שמואלי: איפה הסכנות ברטרואקטיבית?

אייל שמואלי: הסכנות הן א.

אייל שמואלי: למדנו מניסיון, גם "נהנינו" מהניסיון שכנסת ישראל מתפזרת בתדירות של מספר חודשים.

אייל שמואלי: אם היום פוקעת השעה ומחר מתפזרת כנסת ישראל, אנחנו כבר לא בעניינים של הוראת שעה.

אייל שמואלי: אנחנו כבר לא בעניינים של הטבות מס ולכן יש פה סיכון גבוה.

אייל שמואלי: הניסיון בשנתיים האלה מוכיח שזה יכול להיות.

אייל שמואלי: סיכון נוסף שיש, זה הנוחות של כולנו להפסיק לדון על זה ולהגיע ל-31 בדצמבר 2021 ולהגיע לאותו דיון באותו לחץ של היום רק שהתאריך זז.

אייל שמואלי: השעון לא ייעצר, זה עובד.

אייל שמואלי: ולכן כבוד היו"ר, אני חושב שכולנו כנבחרי ציבור ביחד ואין פה מגדר פוליטי, אין פה מגדר אישי, יש פה מקבץ שלם של תושבי פריפריה במדינת ישראל מהדרום עד הצפון, מהמערב ועד המזרח, שמחר בבוקר לא יודעים איפה הם חיים, לא יודעים לאן הם מתקדמים וגם לא יודעים על מה הם התחייבו כשהם עברו לגור באזורים האלה.

אייל שמואלי: הם התחייבו ל-20 שנה משכנתא והם תלויים כל שנה בהוראות שעה כאלה ואחרות.

אייל שמואלי: צריך היום, היום, להחליט פה כבוד היו"ר, היום להחליט פה וחברי הכנסת, אני קורא לכם לבקש ולדרוש שהיום תועלה להצבעה הוראת השעה בהארכה שלה, כדי שנתקדם לחקיקה שאתה כבוד היו"ר פתחת בה.

אייל שמואלי: נכון, צריך חקיקה מסודרת, אבל אל לנו להתחיל את החקיקה היום.

אייל שמואלי: בשביל זה צריך זמן ולדון.

אייל שמואלי: ולכן היום זה קריטי הוראת השעה.

אלכס קושניר: אני רק מזכיר את תחילת הדיון ואת האמירה של היועצת המשפטית של הוועדה, שבמידה ותתקבל חקיקה רלוונטית שתוכל לעמוד גם במבחן היועץ המשפטי לממשלה, אז הוראות על ההטבות יכולות להיות גם רטרו.

אלכס קושניר: לכן אתה צודק, אנחנו נמצאים כרגע במקום שבו אנחנו צריכים להחליט מה אנחנו עושים ואיך אנחנו מתקדמים, על כל קבוצת ישובים כנראה בנפרד, כי יש פה לפחות כפי שאני מנתח את זה שלושה אירועים נפרדים לגמרי.

אייל שמואלי: כבוד היו"ר אני רק אגיד שגם אצלי במועצה אנחנו מדברים ובסוף הציבור רוצה שנחליט.

אלכס קושניר: זה בוודאות.

אלכס קושניר: אין לי ספק איתך.

אלכס קושניר: עוד שלושה דוברים.

אלכס קושניר: בבקשה.

גבי נעמן: אני אהיה קצר כי החברים פה דיברו כמעט על הכל.

גבי נעמן: אני אדבר על הנושא של ישובים עירוניים צמודי גדר.

גבי נעמן: שלומי, קריית שמונה, שדרות וכן הלאה.

גבי נעמן: יש להשוות בין הדרום לבין הצפון ואנחנו לא רואים את זה כאן בטבלה.

גבי נעמן: בדרום לא משנים ולא מקטינים את הטבת המס.

גבי נעמן: לכן אין מקום לשנות לישובים עירוניים צמודי גדר ביישובי הצפון.

גבי נעמן: זו אפליה שאסור שתקרה.

גבי נעמן: בנוסף הגברת מרשות המיסים הוסיפה משפט אחד שזה על פי קריטריונים לפי גודל המשפחה.

גבי נעמן: זה לא היה לפני.

אלכס קושניר: לא, זו דוגמה שניתנה.

אלכס קושניר: רק דוגמה פרטנית כדי שנוכל להבין את המושגים.

גבי נעמן: כלומר זה לא קריטריון.

קריאה: לא.

אלכס קושניר: דוד אלחייני בבקשה

דוד אלחייני: אדוני היו"ר תודה רבה לך על הדיון וגם לחברי הכנסת שנוכחים פה.

דוד אלחייני: דיון חשוב.

דוד אלחייני: ראיתי את הדו"ח, הדו"ח מסתכל דרך החור של הגרוש ולא מסתכל דרך התושבים ואלה שגרים בפריפריה.

דוד אלחייני: מרבית המועצות האזוריות שנמצאות פה, אנחנו מדברים על אותן מועצות שנמצאות סמוכי גבול.

דוד אלחייני: הוראת השעה שדיברה ב-2015 נולדה בחטא.

דוד אלחייני: היא הייתה צריכה להיות בחקיקה ולהכניס לתוכם אם 50% או יותר ממרבית הישובים במועצה נכללים, כל יישובי המועצה ייהנו מהטבת מס, ואני לא רוצה ליצור את הקורלציה בין זה שמישהו משתכר בכבוד ומגיע לסוציו אקונומי 9, לבין זה שהוא גר 2 מטר מהגבול והוא לא זכאי.

דוד אלחייני: אם זאת התודה וההערכה של אנשי המקצוע לעובדה שעשרות אלפי משפחות נמצאות סמוך לגבול, סמוך לגדר, או בתנאים של אקלים של 50 מעלות, אז אני רוצה להגיד לך אדוני היו"ר, אני מכבד אותם אבל אין להם מקום פה.

דוד אלחייני: זו החלטה של פה של כולם להערכה של מדינת ישראל לעובדה שאנחנו יושבים סמוכים לגבול, סמוכים לגדר בישובים מרוחקים, אין לנו מרכזים עירוניים ואני מבקש ממך עוד היום, 1.

דוד אלחייני: להאריך את הוראת השעה כמו שהיה בדצמבר 2020, כמו שעשו עד אז, ובפרק זמן של שנה, חצי שנה, כפי שתקבע, שתהיה חקיקה מסודרת בנושא.

דוד אלחייני: אין טעם אם בדצמבר 2020 העמדה של משרד המשפטים לא השתנתה מהיום והוועדה כן החליטה בכל זאת להאריך את הוראת השעה, אני אבקש אותך לעשות את זה כבר היום.

אלכס קושניר: תודה.

אלכס קושניר: אנחנו מסכמים את פרק הדיון של היום.

אלכס קושניר: תודה רבה לראשי המועצות.

קריאה: הוא לא דיבר.

אלכס קושניר: תושב עראמשה בבקשה.

אלכס קושניר: אבל קצר.

עלי מחאמיד: צהריים טובים.

עלי מחאמיד: אני תושב עראב אל עראמשה, ואני חושב, זו דעתי האישית עם כל הכבוד, מי שצריך ללמוד ולראות את הדבר אני מאוד מכבד להזמין ללמוד את השטח ולדרוך על הקרקע איפה אנחנו גרים.

עלי מחאמיד: אם אני מוציא את היד מהחלון אני נוגע בגדר.

עלי מחאמיד: אז באמת צריכים לתמוך ביישובי קו העימות.

קריאה: בדואים כשחלק ניכר מהכפר אצלי משרת בצבא.

אלכס קושניר: חברים אני קודם כל רוצה להודות לראשי המועצות שחלקם הגיעו מרחוק מאוד, חלקם מרחוק פחות.

אלכס קושניר: תודה רבה וכמובן גם מחר אתם מוזמנים להמשך הדיון.

אלכס קושניר: הדיון מחר מתוכנן להתחיל בשעה 9:00.

אלכס קושניר: אני חושב שזה מספיק חשוב לכולם.

אלכס קושניר: הדיון מחר, גם אם המליאה תסתיים ב-7:00 בבוקר אנחנו נתכנס פה ב-9:00 בבוקר ונמשיך לדון בסוגיה הזאת.

אלכס קושניר: ראשי המועצה כמובן מוזמנים להגיע.

אלכס קושניר: רק מילה לצוות המקצועי, אני מבקש שתעשו למחר חלוקה ברורה בין הישובים שמבחינת

אלכס קושניר: כם יש מניעה משפטית ומה שלא.

אלכס קושניר: אני מבקש מרשות המיסים ואגף תקציבים לתת תשובה לגבי הארכת הוראת השעה עבור יישובי קו העימות, אבל כבר אני אומר לכולם, חברי הכנסת, אני אומר לכולנו, אני הולך לכתוב, במידה וזה אפשרי, אני הולך לכתוב בהחלטה שזו הארכה אחרונה ואנחנו כחברי כנסת חייבים לבוא עם הוראה קבועה כדי לגמור את הסיפור הזה.

אלכס קושניר: תודה רבה הישיבה נעולה.